**Конференцияға өтініш**

|  |  |
| --- | --- |
| Конференцияның бағыты | Профессионализм и новаторство Жолымбетова Базылхан Ибраевича |
| Авторды аты - жөні | Тулегенова Бибигуль Мухамедияровна |
| Мақаланың атауы | Базылхан Жолымбетов – арқадағы өнер ошағының ардагері |
| Жұмыс, оқу орны | Жезқазған қаласы «Балалар өнер мектебі» ҚМКҚ |
| Лауазымы | Педагог |
| Телефоны (вацап) | 8 777 383 05 97 |
| E-mail | asylzatshamshieva\_00@mail.ru |

**БАЗЫЛХАН ЖОЛЫМБЕТОВ – АРҚАДАҒЫ ӨНЕР ОШАҒЫНЫҢ АРДАГЕРІ**

*Тулегенова Б.М.,*

*Жезқазған қаласы ҚМКҚ «Балалар өнер мектебі»*

*домбыра пәнінің ұстазы*

Базылхан Жолымбетов арқа жеріндегі, қазақтың музыкалық өнерінің өркендеу кезеңінің алдынғы қатарында тұрған дара тұлға. Оның өмірі мен шығармашылығы туралы деректер толық жиналды деп айту қиын, кеңес үкіметі кезінде Базылхан Ыбырайұлының жеке өміріне, әулетіне қатысты құжаттар жариялы түрде жазылмады десе де болады, тек қана еңбек өтіліне байланысты жазбалар мен шығармашылық қызметтері жайындағы деректер ғана сақталған. Мұның бірнеше тарихи себептері болды. Біріншіден, қазақтың алғашқы ағартушылары «Алашорда» қозғалысына байланысты жаппай репрессияға ұшырады. Олардың соңын ала келген зиялы жас буын өкілдері өздерінің шығу тегі жөніндегі мәліметтерді жасыруға мәжбүр болды, кейбірі туған жері, туған жылы, шыққан ортасын жасырды, «кедей-шаруа семьясында дүниеге келді» деген секілді өмірбаян-құжатпен өмір сүрді. Қазақтың аса дарынды өнер қайраткері Базылхан Жолымбетовтің тағдыры да осы жолмен өрбіді.

Базылхан Ыбырайұлы Жолымбетов 1921 жылы қазіргі Қарағанды облысы, Қарқаралы ауданында дүниеге келді. Ол кезде бұл өлке Ақмола губерниясы, Қарқаралы уезі деп аталатын. Оның әкесі Ыбырай елге аты белгілі, сауатты кісі еді. Алаш қайраткерлерінің ықпалында болған толқындардың қатарында қуғынға түскендердің бірі болды. Қарқаралы жеріндегі өлкелік тарихи зерттеулердің ішінде Ыбырай туралы дерек өте жұтаң, бұл болашақта зерттелуге тиісті тақырыптардың бірі. Ел аузындағы әңгімелер ауанына қарағанда Базылхан Тәттімбет күйлерін шертіп, Мәди әндерін шырқата салған өнерлі кісі болған деседі.

Базылханның жастық шағы қазан төңкерісінің соңын ала келген ұжымдасумен (коллективизация) тұспа-тұс келді. 1919 жылы большевиктік өкімет тарапынан арқадағы көшпелі елге астық пен етке салық салу басталды. Соның нәтижесінде 1920 жылы Қарқаралыда ақсүйек жұтпен бірге ашаршылық нәубеті басталды. Халық қырылды, аман қалғаны және жүруге жарағандары ресей, қытай, өзбекстан, ауғанстан жерлеріне дейін босып кетті. Аман қалған жергілікті халықтың санын алу қызыл өкімет тарапынан тек 1921 жылы жүргізілді. Зерттеуші Б.К.Альлжаппарованың мақаласында орталық архивтен алынған мынадай құжат сақталған:

*«В Акмолинской губернии, в апреле 1922 года, согласно данным Народного Комиссариата здравоохранения, голодало 472 тыс. человек, в Семипалатинской губернии, в состав которой входил Каркаралинский уезд, численность голодающих достигла 14 тыс. 505 человек [14, л.25]». (****Б.К.Альжаппарова. К вопросу о голоде в Казахстане в начале 1920-х гг. (На материалах Акмолинской губерний и Каркаралинского уезда).***

Осыдан аман қалған ел жаппай ұжымдасу науқанын бастан өткерді. Жер-жерде мойынсерік, ауылнай, колхоз секілді ұжымшарлар пайда болды. Халық енді есін жинай бастағанда, яғни 1932 жылы ашаршылық басталды. Осы ашаршылықта қазақ халқының жартысына жуығы қырылды. С.Сейфуллин, С.Қожанов секілді қайраткерлердің жанкешті еңбегінің арқасында 1933 жылдың соңына қарай нәубеттің беті қайтты. Осыдан кейін есін жинаған ел жаңа заманның талабына сай бейімделе бастады. Базылхан Жолымбетов осынау қиындықтарды жастай басынан өткерді. Репрессия жалыны оның әулетін, отбасын да шарпып өтті. Зерттеуші И.С.Канапина бұл жөнінде:

*«Человек незаурядного ума и тончайшей интуиции, Базылхан Ибраевич – уроженец Каркаралинского края. Духовная чистота и глубина души, исходящие от предков, музыка и книги царили в его окружении. Голод, репрессии коснулись и его родных: пропали без вести, сосланы…» деп жазады.» (****«Карлаг и становление музыкального образования Караганды» статья.)***

Жасынан ән мен күйге құмар жас дарын музыка саласын ұнатқаны ақиқат, сол арманмен 1937 жылы Алматы қаласындағы жаңадан ашылған музыкалық техникумға оқуға түседі.

А.Жұбанов бастаған қазақ өнерінің алыптары музыкалық техникумның кәсіби мектебінің жоғары деңгейде қалыптасқанын қалады, жақсы мамандарды шоғырландырды. Жас талап Базылхан үрмелі аспаптар бөліміне оқуға түсті. Тәжірибелі стаздарының арқасында флейта аспабын жақсы меңгерді. Оқуды бітірген соң Мәскеу консерваториясына оқуға жіберуді де ойлап жүреді. Алайда 1940 жылы ол әскер қатарына шықыртылады. Содан 1941 жылы екінші дүниежүзілік соғыс басталады да жас музыкант соғысқа аттанады, сол кезде қан-қасап болып жатқан Украина майданына тап болады. 1945 жылғы жеңіске жеткенше майданда болады, әскери оркестр қатарында қызмет атқарады.

Соғыстан соң Қарағанды қаласына оралады. Қарағанды облыстық музыкалы-драма театрында жемісті еңбек етеді. 1948 жылы Қарағандыда ашылған музыка мектебінің алғашқы директоры болып тағайындалады. Міне осыдан кейін Базылхан Жолымбетовтің кәсіби өнердегі қайраткерлік жолы басталады.

Базылхан Жолымбетов Орталық Қазақстандағы ең бірінші ашылған музыкалық оқу орнының іргетасын қалап қана қойған жоқ, оның даңқын кәсіби биікке көтере алды. Репрессияға ұшырағандардың, «Трудармия», «Карлагта» жазасын өтеп босағандардың ішінен аса білікті мамандарды таңдап, олардың қазақ жерінде қалып еңбек етуіне зор ықпал етті, олардың ішінде Мәскеу, Ленинград, Харьков, Дондағы Ростов, Тбилиси консерваториясының түлектері болды, кезінде әйгілі оркестрлерде, опера театрларында еңбек еткен сауатты музыканттар бар еді, ендігі жерде солардың жасампаз білімін жас ұрпаққа егу мақсаты тұрды. Әрине, әртүрлі кедергілер, саяси астары бар әңгімелер де болды, алайда Базылхан Ыбырайұлының табандылығының арқасында мектептің аты аз уақытта республикаға көлеміне әйгілі болды. Қазіргі Қарағанды жеріндегі музыкалық мәдениеттің шежіресінде – Александр Кноуб, Рудольф Рихтер, Евгения Вильман, Отто Узинг, Вальтер Роот, Элла Майер, Владимир Кратц, Андрей Шварц, Роман Мазанов сияқты дарынды музыкант-педагогтардың аттары ардақты. Олардың ағартушылық әдіс-тәжірибесі бұл күнде шәкірттері арқылы жалғасып отандық өнеріміздің мақтаны болып отыр. Осынау ардақты ұстаздардың басын қосып, қазақ жерінде классикалық өнер әліппесін жасаған Базылхан Ыбырайұлының еңбегі ерен еді.

Базылхан Жолымбетов жаңадан ашылған мектептің шекті аспаптар, үрлемелі аспаптар, фортепиано, сияқты классикалық инструменттермен жабдықталуын қамтамасыз етті. Жас скрипачтар, пианистер, флейташылар республикалық конкурстардан жүлделер ала бастады. Мектептің камералық оркестрінің концерті Қарағанды жұртшылығының сүйіп тыңдайтын ұжымына айналды. Мектеп білім берумен қатар концерттік қайраткерлікпен де белсене айналысты.

Осы күні Базылхан Жолымбетов мектебін бітірген түлектердің аттарын мақтанышпен атай аламыз, олар: Мәскеу консерваториясының профессоры Елена Рихтер, Қазақстанның еңбек сіңірген өнер қайраткері – Владимир Новиков, Қазақстанның халық әртісі, профессор Дүйсен Қасейінов, апалы-сіңлілі Элеонора, Эльвира, Альфия Нақыпбековалар.

Қазір Қарағанды қаласындағы № 2 балалар музыка мектебі ғимаратының алдында ашылған кітап бейнесіндегі граниттен соғылған ғажап ескерткіш бар, мұнда қуғын көрген ұстаздардың есімдері жазылған, ең бірінші есім – Базылхан Ыбырайұлы Жолымбетовке тән. Бұл арқа жеріндегі музыкалық мәдениеттің ардагеріне лайықты құрмет. Бұл ескерткішті орнату идеясы мектептің қазіргі директоры, күйші-педагог Марат Мәжитовке тиесілі.

Қазір бұл мектеп классикалық музыкалық біліммен қатар дәстүрлі халықтық музыканы да кең насихаттап жүр, алдағы уақыттарда да отандық музыкалық мәдениет саласында алдыңғы қатарда бола береріне бек сенімдіміз.

**Әдебиеттер:**

1. Б.К.Альжаппарова. К вопросу о голоде в Казахстане в начале 1920-х гг. (На материалах Акмолинской губерний и Каркаралинского уезда).

2. «Карлаг и становление музыкального образования Караганды». статья.)